| Tinocóridos*Thinocoridae* |
| --- |
| *Attagis gayi* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Aves |
| Orde: | Charadriiformes |
| Suborde: | Scolopaci |
| Familia: | **Thinocoridae**Sundevall, 1836 |

 |
| Xéneros e Especies |
| *Véxase o texto* |

A dos **tinocóridos** (*Thinocoridae*) é unha familia de aves da orde dos caradriformes e suborde dos escolopacios, propia de Suramérica.

Trátase de pequenos limícolas gregarios que se adaptaron a unha dieta herbívora.

Taxonomía
---------

### Descrición

A familia foi descrita en 1845 polo médico sueco, dedicado á zooloxía, Carl Jakob Sundevall.

### Etimoloxías

O nome científico da familia está formado, como é a norma, sobre a base da raíz do nome do seu xénero tipo, *Thinocorus*, coa adición dos sufixo do latín científico -*ĭdae*, propio dos nomes das familias de animais.

En canto *Thinocorus*, está formado pola unión dos elementos *Thin*- e -*corus* (cun -*o*- epentético parta facilitar a pronuncia). O primeiro está tomado do grego antigo θιν-, *thin*-, "esta beira", "banco de area", e o latín vulgar -*corus*, derivado irregular do grego antigo κόρυς *kórys* "helmo", "casco", "cabeza".

### Casificación

A familia consta de dous xéneros, con dúas especies cada un:


| Imaxe | Xéneros | Especies |
| --- | --- | --- |
|  | *Attagis* (Saint-Hilaire & Lesson, 1831) | * *Attagis gayi* (Saint-Hilaire & Lesson, 1831)
* *Attagis malouinus* (Boddaert, 1783)
 |
|  | *Thinocorus* Eschscholtz, 1829 | * *Thinocorus orbignyanus* (Saint-Hilaire & Lesson, 1831)
* *Thinocorus rumicivorus* Eschscholtz, 1829
 |
|

Distribución e hábitat
----------------------

A familia ten unha distribución suramericana, nas rexións andina e patagónica.

Habitan nunha variedade de ambientes, incluíndo prados, estepas herbáceas, desertos semiáridos e hábitats alpinos. A especie *Attagis gayi* chega até o límite da neve (5 500 m).

Características
---------------

Teñen cabezas pequenas e picos curtos. Aínda que son herbívoros as sementes non son unha parte importante da súa dieta. Porén, sábese que a especie *Thinocorus rumicivorus* se alimenta dos pétalos carnosos das flores de *Calceolaria uniflora*, unha especie da familia das escrofulariáceas. No proceso de alimentárense destes apéndices, ricos en azucre, contribúen á polinización das flores.

Teñen unha aparencia semellante á da pita do monte, á do paspallás e ás perdices, pero teñen as ás máis longas. As especies do xénero *Thinocorus* son máis pequenas, o seu tamaño vai desde o dun pardal común até o dunha becacina cabra, mentres que as do xénero *Attagis* son máis grandes, do tamaño dunha perdiz. Teñen as patas curtas, pero cos dedos longos. A cor da súa plumaxe é xeralmente críptica. Hai certo dimorfismo sexual na plumaxe das especies de *Thinocorus*: os machos teñen a cara, o pescozo e o peito grises.

As femias poñen 2 ou 3 ovos nun niño consistente nun oco pouco profundo escavado no chan.

Relacións filoxenéticas
-----------------------

As relacións con outras familias dentro da orde dos caradriformes son incertas. Suxeriuse que a especie *Pedionomus torquatus* das chairas de Australia, as dúas especies do xénero *Jacana* e os rostratúlidos son os seus parentes máis próximos. *Pedionomus torquatus* en particular ten unha ecoloxía alimentaria similar, aínda que difire notabelmente na bioloxía da reprodución.

Notas
-----

1. 1 2  Thinocoridae Sundevall, 1836 na BioLib. Consultada o 11 de setembro de 2022.
2. 1 2  Thinocoridae Sundevall, 1836 no ITIS. Consultado o 11 de setembro de 2022.
3. ↑  Thinocorus no *Merriam-Webster Dictionary*.
4. 1 2 3 4 5  Fjeldså, J. (1996): "Family Thinocoridae (Seedsnipes)" en del Hoyo, J.; Elliot, A. & Sargatal, J. eds. *Handbook of the Birds of the World. Volume 3: Hoatzin to Auks*. Barcelona, España: Lynx Edicions. ISBN 84-8733-420-2.
5. ↑  Sérsic, A. N. & Cocucci, A. A. (1996): "A Remarkable Case of Ornithophily in *Calceolaria*: Food Bodies as Rewards for a Non-nectarivorous Bird". *Botanica Acta* **109** (2): 172–176.
6. ↑  van Tuinen, Marcel; Waterhouse, David & Dyke, Gareth J. (2004): "Avian molecular systematics on the rebound: a fresh look at modern shorebird phylogenetic relationships". *Journal of Avian Biology* **35** (3): 191-194.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Tinocóridos Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Tinocóridos*** |

### Bibliografía

* del Hoyo, Josep, Andrew Elliott & Jordi Sargatal, eds. (1996): *Handbook of the Birds of the World. Volume 3. Hoatzin to Auks*. Barcelona, España: Lynx Edicions. ISBN 978-84-8733-420-7.
* Harrison, Colin J. O. (1991): *Encyclopaedia of Animals: Birds*. Londres, Reino Unido: Merehurst Press. ISBN 1-8539-1186-0.

### Outros artigos

* Caradriformes
* Escolopacios

### Ligazóns externas

* Seedsnipes. Thinocoridae na EOL.

  


|  |  |
| --- | --- |
| Control de autoridades | 
* Wd: Q945732
* MAG: 2776382727

 |

|  |  |
| --- | --- |
| Identificadores taxonómicos | 
* ADW: Thinocorus
* Fossilworks: 289795
* GBIF: 2480959
* iNaturalist: 3778
* IRMNG: 1294092
* ITIS: 176782
* NCBI: 161741
* WoRMS: 225750

 |